המוזיאון לאמנות מודרנית בוורשה

המוזיאון לאמנות מודרנית בוורשה (בפולנית: Muzeum Sztuki Nowoczesnej w Warszawie) הוא מוזיאון בעיר ורשה בירת פולין המוקדש לאמנות מודרנית פולנית תוך השמת דגש על הקשרים בינלאומיים. היסטוריה המוזיאון הוקם בשנת 2005 וזמן קצר לאחר פתיחתו נערכה תחרות אדריכלים לתכנון בניין חדש למוזיאון. לתחרות הוגשו 119 הצעות והצעתו של האדריכל השווייצרי כריסטיאן קרץ זכתה בפרס הראשון לביצוע. לאחר שקידום הפרויקט התעכב, הוחלף האדריכל והעבודה נמסרה למשרדו של האדריכל האמריקאי תומאס פייפר. על פי לוח הזמנים שנקבע, צפוי הבניין להיות מושלם בשנת 2020. מאז פתיחתו שוכן המוזיאון במבנים זמניים עד שיוקם מבנה הקבע. כיום כולל המוזיאון שני אולמות תצוגה רחבים הפונים לרחוב הראשי של ורשה, וכן שני אולמות תצוגה קטנים, חנות ספרים ובית קפה. המוזיאון שואף להציג את הישגי האמנות הפולנית של המאה העשרים והמאה העשרים ואחת בהקשר בינלאומי; מאז 2008 הוא יוצר בהדרגה אוסף אמנות המונה כיום כ-250 עבודות. לבד מהתערוכות הנערכות בתחומיו, מארגן המוזיאון גם סדרות של הרצאות, תערוכות ואירועים שחלקם נערכים מחוץ לשטחו ומטרתם להעלות את רמת הידע והעניין באמנויות. בפעילויותיו המגוונות מציג המוזיאון תופעות משמעותיות בתחום האמנות החזותית, הקולנוע, התיאטרון, האדריכלות והמוזיקה, כמו גם פעילויות חינוכיות ומחקריות מובילות. על פי מטרותיו, שואף המוזיאון להיות פלטפורמה לדיאלוג בין מסורת ובין זרמים חדשים. קישורים חיצוניים אתר האינטרנט הרשמי של המוזיאון לאמנות מודרנית בוורשה מיכאל יעקובסון, התיכון כמוזיאון: כיתות שייהרסו מארחות תערוכה על התחדשות עירונית, באתר Xnet‏, 3 בנובמבר 2015 המוזיאון לאמנות מודרנית בוורשה, ברשת החברתית פייסבוק המוזיאון לאמנות מודרנית בוורשה, ברשת החברתית X (טוויטר) המוזיאון לאמנות מודרנית בוורשה, ברשת החברתית אינסטגרם המוזיאון לאמנות מודרנית בוורשה, ברשת החברתית טיקטוק המוזיאון לאמנות מודרנית בוורשה, ברשת החברתית LinkedIn